《审知以诗送行借韵留别》
宋代·赵蕃

十年保我章泉竹，木枕布衾供易粟。
家贫纵尔不自给，且不知荣安取辱。
今年谁令起作官，此路向来非所熟。
示诗往往道离索，又说是邦山水足。
风流文物夙有人，九州共识黄山谷。
细哦海内流传句，足缓司空城旦读。
少时已无鞍马志，老矣岂堪消髀肉。
但令诗与故人期，此外声名甘碌碌。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。